Bejaïa
Store norske leksikon,Geografi,Verdens geografi,Afrika,Algeries geografi
Bejaïa er en by i Algerie, ved Middelhavet, ved munningen av Oued Soummam, 190 km øst for Alger. Den hadde 147 100 innbyggere i 1998. Det er utførsel av petroleum, olivenolje, kork, fosfat, jernmalm med mer. Byen er endepunkt for oljerørledning fra Hassi-Messaoud (bygd i 1959). Det er også petrokjemisk industri og et arkeologisk museum.
Historie Kysten ved Bejaïa mottar cirka 1000 mm nedbør i året, og byen er omgitt av en fruktbar slette. Her lå Saldae, romersk veterankoloni, grunnlagt av Augustus, og senere en tid vandalkongen Geiseriks hovedstad. Bejaïa var på 1400-tallet en viktig sjørøverby og ble fra 1509 til 1555 holdt besatt av spanierne. Deretter kom byen under tyrkisk herredømme frem til den ble okkupert av franskmennene i 1833. Under tyrkerne gikk byen sterkt tilbake. Bergverksdriften og utbedringer av havnen gav den ny betydning på 1900-tallet. Byen het fra 1833 til 1963 Bougie. Les mer i Store norske leksikon Algeries geografi Algeries historie Algeries befolkning Algerie